กระตุ้นเครดิตสกอริ่งเพิ่มโอกาสขอสินเชื่อ
เครดิตบูโรชวนยื่นขอเครดิตสกอริ่งฟรี ถึง 28 ก.พ.นี้ เปิดบริการให้คะแนนการชำระคืนเงินกู้อนาคต
14 ก.พ. 2562

เครดิตบูโรชวนยื่นขอเครดิตสกอริ่งฟรี ถึง 28 ก.พ.นี้ เปิดบริการให้คะแนนการชำระคืนเงินกู้อนาคต
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า เครดิตบูโรได้เปิดให้บริการรายงาน "เครดิตสกอริ่ง" หรือคะแนนเครดิตของลูกค้าสถาบันการเงินรายใดรายหนึ่ง ซึ่งเป็นการคาดการณ์การชำระคืนสินเชื่อในอนาคตได้ ที่จะเป็นประโยชน์ต่อการยื่นขอสินเชื่อ
ทั้งนี้ เครดิตบูโรจัดทำและให้บริการเครดิตสกอริ่งตั้งแต่กลางเดือน พ.ค. 2559 ซึ่งมีผลต่อการจัดอันดับความยากง่ายการประกอบทำธุรกิจของธนาคารโลก และเป็นส่วนหนึ่งในแผนพัฒนาระบบสถาบันการเงิน ระยะที่ 2 รวมทั้งจากการปฏิรูปกฎเกณฑ์กำกับดูแลสถาบันการเงินของธปท.ที่มุ่งจะช่วยให้สถาบันการเงินและผู้ให้บริการทางการเงินคล่องตัวในการนำเทคโนโลยีมาใช้บริการ โดยสนับสนุนให้เอสเอ็มอีและประชาชนทั่วไปสามารถใช้ข้อมูลความน่าเชื่อถือด้านเครดิตจากแหล่งอื่นๆ ประกอบการยื่นขอสินเชื่อได้ โดยเฉพาะเครดิตสกอริ่งจากเครดิตบูโร
สำหรับผู้ที่มาใช้บริการตรวจรายงานข้อมูลเครดิต (ค่าบริการ 100 บาท) สามารถขอรายงานเครดิตสกอริ่งเพื่อเป็นข้อมูล เพิ่มเติมในการยื่นขอสินเชื่อ ไม่ต้องเสียค่าบริการเพิ่ม ตั้งแต่วันนี้-28 ก.พ. 2562